পিঠের চোট সারিয়ে পরিচিত মেজাজে আইপিএল অভিযান শুরু করলেন এ বি ডিভিলিয়ার্স। উপহার দিলেন ৪৬ বলে অপরাজিত ৮৯ রানের বিধ্বংসী ইনিংস। কিন্তু জয় অধরা রয়্যাল চ্যালেঞ্জার্স ব্যাঙ্গালোরের। ৮ উইকেটে টানা দ্বিতীয় ম্যাচ জিতে গ্লেন ম্যাক্সওয়েলের প়ঞ্জাবই এখন কিংগ! 
টসে জিতে আগে ব্যাট করতে নেমে গতবারের রানার্স দল তোলে ৪ উইকেটে ১৪৮ রান। সোমবারের ম্যাচে ছিলেন না ক্রিস গেইল। তাঁর পরিবর্ত হিসাবে মাঠে নামা বিষ্ণু বিনোদ করলেন মাত্র ৭ রান। অধিনায়ক শেন ওয়াটসনের অবদান ১ রান। ২২ রানের মধ্যে ৩ উইকেট হারানো আরসিবি’কে টানলেন এ বি ডিভিলিয়ার্স। তাঁর ৪৬ বলে অপরাজিত ৮৯ রানের ইনিংসে ছিল তিনটি বাউন্ডারি এবং নয়টি বিশাল ছয়। স্ট্রাইক রেট ১৯৩.৪৭।
কিন্তু ম্যাচ বার করতে কিংগস ইলেভেন পঞ্জাব (১৫০/২) দল নিল ১৪.৩ ওভার। মনন ভোরা (৩৪) এবং হাশিম আমলা (৫৮) ওপেনিং‌ জুটিতে ৬২ রান তোলার পরেই ম্যাচের ভবিষ্যৎ স্পষ্ট হয়ে যায়। বাকি কাজ সারলেন দুর্দান্ত ফর্মে থাকা নতুন অধিনায়ক গ্লেন ম্যাক্সওয়েল। ২২ বলে ৪৩ রানে অপরাজিত থাকেন তিনি। ইনিংসে ছিল তিনটি বাউন্ডারি এবং চারটি ছয়। জয়ের পর উল্লসিত ম্যাড ম্যাক্স বলেছেন, ‘‘দুই ম্যাচে জয় দলের মনোবল বাড়াল। সেটাই আমার কাছে সেরা প্রাপ্তি।’’